PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2006/FK/3/1/129	Bratislava 1. decembra 2006 

	Protimonopolný úrad Slovenskej republiky, odbor koncentrácií v správnom konaní číslo 0073/OK/2006 začatom dňa 6. 11. 2006 na základe oznámenia koncentrácie podnikateľom Oracle Corporation so sídlom na 500 Oracle Parkway, Redwood Shores, California 94065, Spojené štáty americké, zastúpeným Mgr. Tomášom Marettom, advokátom Advokátskej kancelárie Čechová & Partners, Hurbanovo nám. 5, 811 03 Bratislava, vo veci koncentrácie podnikateľov Oracle Corporation so sídlom na 500 Oracle Parkway, Redwood Shores, California 94065, Spojené štáty americké a MetaSolv Inc. so sídlom na 5556 Tennyson Parkway, Plano, Texas 75024, Spojené štáty americké

rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou  spočívajúcou v získaní nepriamej výlučnej kontroly, podnikateľa Oracle Corporation so sídlom na 500 Oracle Parkway, Redwood Shores, California 94065, Spojené štáty americké nad podnikom podnikateľa MetaSolv Inc. so sídlom na 5556 Tennyson Parkway, Plano, Texas 75024, Spojené štáty americké, prostredníctvom spoločnosti Marine Acquisition Corporation, na základe Dohody a plánu fúzie uzatvorenej dňa 23. októbra 2006 medzi MetaSolv Inc., Oracle Systems Corporation a Marine Acquisition Corporation.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 6. 11. 2006 doručené listom zaevidovaným pod číslom 4327/2006 oznámenie koncentrácie, v ktorom podnikateľ Oracle Corporation so sídlom na 500 Oracle Parkway, Redwood Shores, California 94065, Spojené štáty americké (ďalej len „Oracle Corporation“), zastúpený Mgr. Tomášom Marettom, advokátom Advokátskej kancelárie Čechová & Partners, Hurbanovo nám. 5, 811 03 Bratislava (ďalej len „právny zástupca“), oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla na základe Dohody a plánu fúzie uzatvorenej dňa 23. októbra 2006 (ďalej len „Dohoda“).
	Ako sa uvádza v predmetnom oznámení koncentrácie, spoločnosť Oracle Corporation na základe Dohody nadobudne celý vydaný akciový kapitál spoločnosti MetaSolv, Inc., a to prostredníctvom svojej 100 % dcérskej spoločnosti Marine Acquisition Corporation. Po zrealizovaní transakcie spoločnosť Oracle Corporation získa kontrolu nad spoločnosťou MetaSolv, Inc. formou zlúčenia jej dcérskej spoločnosti Marine Acquisition Corporation do cieľovej spoločnosti MetaSolv, Inc., pričom Spoločnosť MetaSolv, Inc. bude nástupníckou spoločnosťou 
	Ukončenie navrhovanej transakcie podlieha splneniu odkladacích podmienok uvedených v článku 9 Dohody, vrátane jej schválenia príslušnými orgánmi pre hospodársku súťaž v Rakúsku, Nemecku, Írsku, Spojených štátov amerických a na Slovensku.

	Na základe predmetného oznámenia začalo dňa 6. 11. 2006 podľa  § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov Oracle Corporation a MetaSolv, Inc., o čom úrad listom číslo 4437/PMÚ SR/2006 zo dňa 15. 11. 2006 informoval prostredníctvom právneho zástupcu oznamovateľa koncentrácie.

Oznámenie koncentrácie bolo následne doplnené chýbajúcimi podkladmi (vrátane dokladu o zaplatení správneho poplatku) podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“),listom doručeným na úrad dňa 8. 11. 2004, ktorý bol zaevidovaný pod ev. číslom 4357/2006, čím sa oznámenie koncentrácie podnikateľov Oracle Corporation a MetaSolv, Inc. stalo úplným a dňom 9. 11. 2006 začala podľa § 11 zákona plynúť lehota 60 pracovných dní na vydanie rozhodnutia o koncentrácii.
Táto skutočnosť bola prostredníctvom právneho zástupcu oznamovateľovi koncentrácie oznámená vyššie uvedeným listom zo dňa 15. 11. 2006.

Správny poplatok vo výške 100 000 Sk bol prevedený na účet Protimonopolného úradu Slovenskej republiky dňa 2. 11. 2006.

1. Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

1.1	Spoločnosť Oracle Corporation

je spoločnosť, ktorá bola riadne zaregistrovaná podľa zákonov štátu Delaware, pôvodne ako spoločnosť Ozark Holding Inc. a neskôr premenovaná na Oracle Corporation. Je verejnou obchodnou spoločnosťou, ktorej kmeňové akcie sú kótované na burze cenných papierov NASDAQ. Spoločnosť Oracle Corporation nie je kontrolovaná (priamo ani nepriamo) žiadnym iným subjektom.

	Spoločnosť Oracle Corporation okrem iného v celosvetovom meradle pôsobí predovšetkým v oblasti navrhovania, vývoja, výroby a distribúcie podnikového aplikačného softvéru „enterprise application software“ (ďalej len „EAS“), databázového softvéru a aplikačného serverového softvéru „database software and application server software“ (ďalej len „middleware“) a s tým spojenými službami. EAS je softvér na podporu hlavných funkcií podniku potrebných na jeho efektívne riadenie, a to na úrovni podniku alebo pobočky, napr. riadenie podnikových financií, automatizácia predajných a marketingových funkcií spoločnosti alebo riadenie zdrojov zahrnutých do projektov podniku.
	Hlavne prostredníctvom nedávnej akvizície spoločnosti Portal Software Inc., spoločnosť Oracle Corporation poskytuje softvér na podporu podnikania business support software“ (ďalej len „BSS“) pre odvetvie komunikácií. V rámci BSS ponúka softvér na riadenie fakturácie a výnosov pre poskytovateľov komunikačných služieb.

	Na území Slovenskej republiky spoločnosť Oracle Corporation podniká prostredníctvom svojej slovenskej dcérskej spoločnosti Oracle Slovensko spol. s r.o. a prostredníctvom slovenskej pobočky svojej nemeckej dcérskej spoločnosti Oracle Detenbanksysteme Gesellshaft m.b.h.- organizačná zložka. Priame poskytovanie produktov spoločnosti Oracle Corporation slovenským zákazníkom zabezpečuje Dcérska spoločnosť Oracle Slovensko, spol. s r.o.

▪ Oracle Slovensko spol. s r.o. je zapísaná v Obchodnom registri Okresného súdu Bratislava I, Oddiel: Sro, Vložka číslo 11027/B s nasledujúcim predmetom činnosti:
- automatizované spracovanie údajov,
- poskytovanie software – predaj hotových programov na základe zmluvy s autorom,
- poradenská činnosť v oblasti softwaru, počítačov, informačnej techniky a obchodných procesov,
- lektorská činnosť v počítačovej, softwarovej a informačnej technike,
- kúpa tovaru na účely jeho predaja konečnému spotrebiteľovi (maloobchod),
- kúpa tovaru za účelom jeho predaja iným prevádzkovateľom živnosti (veľkoobchod).

▪Oracle Detenbanksysteme gesellshaft m.b.h. – organizačná zložka je zapísaná v Obchodnom registri Okresného súdu Bratislava I, Oddiel: Po, Vložka číslo: 373/B, s nasledujúcim predmetom podnikania:
 - automatizované spracovanie dát,
 - poskytovanie software,
 - kúpa tovaru za účelom jeho predaja konečnému spotrebiteľovi v rozsahu voľnej živnosti,
 - kúpa a predaj tovaru iným prevádzkovateľom živností v rozsahu voľnej živnosti a
 - poradenská a školiaca činnosť v oblasti výpočtovej techniky.

	Na základe uvedeného úrad dospel k záveru, že spoločnosť Oracle Corporation je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

1.2 Spoločnosť MetaSolv, Inc.

je spoločnosť, ktorá je riadne založená a existujúca podľa zákonov štátu Delaware. Podľa Osvedčenia o registrácii bola spoločnosť zaregistrovaná dňa 19. decembra 2000. MetaSolv, Inc. je verejná obchodná spoločnosť, ktorej kmeňové akcie sú kótované na burze cenných papierov NASDAQ a nie je kontrolovaná (priamo ani nepriamo) žiadnym iným subjektom.

	Spoločnosť MetaSolv, Inc. ponúka prevádzkové podporné systémy („OSS“) pre poskytovateľov služieb v sektore telekomunikácií. V rámci OSS je aktívna hlavne v oblasti plnenia služieb (service fulfillment), kde ponúka: (i) riadenie objednávok (order management), (ii) správu zásob (inventory mangement) uvádzané tiež ako riadenie zdrojov siete (network resource management, ďalej len „NRM“), (iii) a aktiváciu služieb (service activation). Všetky riešenia v rámci plnenia služieb sú k dispozícii pre bezdrôtové, IP, dátové aj tradičné siete. (iv) Navyše ponúka sieťové sprostredkovanie (network mediation) a konfiguračné riadenie (configuration management).

▫ Systémy na riadenie objednávok riadia a kontrolujú proces plnenia objednávok služieb. Delia objednávky na početné základné kroky pri zavádzaní služby a overujú ich kompletnosť. Hlavnými krokmi, okrem iného, je zber, spracovanie a plnenie objednávok.

▫ Správa zásob predstavuje automatizované procesy prideľovania zdrojov, stanovuje konfiguračné zmeny a automaticky vyvoláva aktiváciu. Spoločnosť MetaSolv, Inc. stále prevádzkuje niektoré tradičné služby na báze verejnej komutovanej telefónnej siete (VKTS) ako aj moderné mobilné IP služby.

▫ Systémy aktivácie služieb automatizujú výslovné príkazy na aktiváciu komplexných sieťových služieb. Aktivačné systémy zvyčajne automatizujú žiadosti o pripojenie, ktoré prechádzajú cez iné systémy k špecifickým príkazom, ktoré riadia sieť a uchovávajú trvanie služby, čo je základom pre zabezpečenie riadneho nastavenia definície služby a postupov s konfiguráciou siete.

▫ Sieťové sprostredkovanie je zhromažďovanie a spracovanie dát na fakturáciu, riadenie výkonu a prevádzkové podporné systémy.
Konfiguračné riadenie je funkcia, ktorá sa stará o riadenie verzie, archiváciu a auditovanie konfiguračných zmien siete a služieb, ktoré vykonáva verzia produktov spoločnosti MetaSolv, Inc. určených na aktiváciu, zásobovanie a zásoby.
	
	Spoločnosť MetaSolv, Inc. tiež ponúka základné služby týkajúce sa jej OSS riešení vrátane profesionálnych konzultačných a integračných služieb, služieb v oblasti vzdelávania zákazníckych služieb a zákazníckej podpory.
	Na území Slovenskej republiky spoločnosť MetaSolv, Inc. nemá žiadnu dcérsku spoločnosť alebo pobočku. Na Slovensku podniká len prostredníctvom dovozov, a to vo veľmi obmedzenom rozsahu.

	Na základe uvedeného úrad dospel k záveru, že spoločnosť MetaSolv, Inc. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

2. Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Ako už bolo uvedené vyššie, podnikateľ  Oracle Corporation na základe Dohody, prostredníctvom svojej 100 % dcérskej spoločnosti Marine Acquisition Corporation, nadobudne celý vydaný akciový kapitál spoločnosti Metasolv, Inc. Následne dôjde k zlúčeniu spoločností Marine Acquisition Corporation a MetaSolv, Inc., pričom spoločnosť MetaSolv, Inc. bude nástupníckou spoločnosťou. Touto transakciou teda podnikateľ Oracle Corporation získa výlučnú kontrolu nad podnikom podnikateľa MetaSolv, Inc.
Napriek tomu, že predmetná transakcia sa po formálnej stránke zrealizuje čiastočne ako zlúčenie dvoch samostatných podnikateľov, nejedná sa v danom prípade o koncentráciu podľa § 9 ods. 1 písm. a) zákona, nakoľko k zlúčeniu spoločností Marine Acquisition Corporation a MetaSolv, Inc. dôjde až následne po získaní nepriamej výlučnej kontroly podnikateľa Oracle Corporation nad podnikom podnikateľa MetaSolv, Inc., prostredníctvom Marine Acquisition Corporation. Jedná sa teda o koncentráciu podľa § 9 ods. 1 písm. b) zákona, pričom k naplneniu skutkovej podstaty koncentrácie došlo uzatvorením Dohody.

3. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Oracle Corporation.
Účastníkmi posudzovanej koncentrácie sú podnikatelia Oracle Corporation, ako podnikateľ, ktorý získa kontrolu nad podnikom podnikateľa MetaSolv, Inc., ako aj podnikateľ MetaSolv, Inc., nad ktorými je kontrola získavaná.

4. Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie. 

	Na základe predložených podkladov úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie (t. j. v prípade Oracle corporation účtovné obdobie končiace 31. mája 2006 a v prípade MetaSolv, Inc. v roku 2005) síce mnohonásobne prevyšuje zákonom stanovenú hranicu 1 200 000 000 Sk, avšak celkový obrat dosiahnutý v Slovenskej republike v tomto období je iba u jedného z účastníkov koncentrácie vyšší ako zákonom stanovených 360 000 000 Sk.
	Z uvedeného vyplýva, že predmetná koncentrácia podľa § 10 ods. 1 písm. a) zákona nepodlieha kontrole úradu.
	
Z predložených podkladov úrad ďalej zistil, že celkový obrat dosiahnutý v Slovenskej republike účastníkom koncentrácie Oracle Corporation v sledovanom období bol vyšší ako 500 000 000 Sk a súčasne celosvetový celkový obrat účastníka koncentrácie MetaSolv, Inc. presiahol zákonom stanovenú hranicu 1 200 000 000 Sk.
Na základe uvedenej skutočnosti úrad dospel k záveru, že predmetná koncentrácie podlieha kontrole úradu podľa § 10 ods. 1 písm. b) zákona. 

	Konkrétne údaje o obratoch účastníkov koncentrácie, ktoré sú obsahom spisového materiálu úrad v rozhodnutí neuvádza, nakoľko tieto účastník konania označil ako predmet obchodného tajomstva.

Ďalej úrad posudzoval, či podnikateľ Oracle Corporation postupoval podľa §10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).

Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Dohody, t. j. 23. 10. 2006, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ Oracle Corporation neporušil vyššie uvedenú povinnosť.

5. Relevantné trhy a dopad koncentrácie na hospodársku súťaž

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona a hlavných činností a aktivít vykonávaných účastníkmi koncentrácie, ktoré sú podrobnejšie uvedené v časti 1 rozhodnutia.

Účastník koncentrácie MetaSolv, Inc., ako už bolo uvedené vyššie v časti 1.2 rozhodnutia, pôsobí v oblasti OSS  pre poskytovateľov služieb v sektore telekomunikácií, kde okrem iného patria aj systémy riadenia objednávok. V rámci systému riadenia objednávok možno v zásade rozlíšiť dve základné oblasti“ zber objednávok a plnenie objednávok.
• Zber objednávok (order capture) je proces zameraný na zákazníka alebo partnera Ide o proces kupovania výrobkov/služieb, konfigurácie služieb, oceňovania služieb schvaľovania nakonfigurovanej objednávky a zadávania objednávky do systému plnenia objednávky.
• Plnenie objednávok (order fulfillment) na druhej strane riadi manuálne a automatizované kroky požadované na vyexpedovanie zariadenia, naplánovanie servisného technika, navrhuje sieťové služby, vyhradenia zariadenia a kapacity siete a zaslanie sieťových prvkov do systému aktivácie. 
Riešenia spoločnosti MetaSolv, Inc. neposkytujú funkcionalitu z hľadiska segmentu zberu objednávok a zameriavajú sa na oblasť plnenia objednávok.

Účastník koncentrácie Oracle Corporation pôsobí v oblasti navrhovania, vývoja, výroby a distribúcie EAS, middleware a stým spojených služieb ako aj BSS pre odvetvie komunikácií. Na oblasť OSS softvéru a súvisiacich služieb sa spoločnosť Oracle Corporation neorientuje.
Ako však účastník konania v oznámení koncentrácie uvádza, riešenia spoločností Siebel a PeopleSoft, patriace do skupiny Oracle, zahŕňajú aj určitú funkcionalitu vo vzťahu k oblasti riadenia objednávok, avšak funkcie zahrnuté v softvérových riešeniach spoločností Siebel a PeopleSoft sú zamerané na zber objednávok a neumožňujú manžment procesov plnenia objednávok. Na druhej strane obsahujú množstvo iných funkcionalít a preto z pohľadu zákazníka nepredstavujú zastupiteľné riešenie pre produkty spoločnosti MetaSolv, Inc.

Na základe uvedených skutočností úrad dospel k záveru, resp. stotožnil sa s názorom účastníka koncentrácie, že aktivity účastníkov koncentrácie sa neprekrývajú na žiadnom z relevantných trhov, na ktorých títo pôsobia, a to tak v Slovenskej republike ako aj celosvetovo.
Z predložených podkladov a informácií úrad ďalej zistil, že predmetnou koncentráciou nedôjde k prekrytiu aktivít jej účastníkov ani na vertikálnej úrovni.

Pokiaľ sa jedná o priestorový relevantný trh vo vzťahu k príslušným tovarovým relevantným trhom, účastník konania Oracle Corporation v oznámení koncentrácie napriek skutočnosti, že aktivity jej účastníkov sa neprekrývajú na žiadnom relevantnom trhu, vymedzil tento územím ak nie celého sveta, tak minimálne EHP. Ako dôvod uviedol nasledujúce skutočnosti:

- výrobcovia distribuujú v podstate rovnaké produkty všetkým svojim zákazníkom bez ohľadu na geografickú polohu;
- náklady na dopravu, technické požiadavky a charakteristiky dopytu špecifické pre jednotlivé jazyky nepredstavujú významné obmedzenia pre cezhraničný obchod;
- všetci významní dodávatelia softvérových riešení, vrátane OSS, ponúkajú svoje produkty zákazníkom na celom svete;
- neexistujú žiadne právne alebo finančné prekážky obchodu so softvérom v celosvetovom meradle;
- vzory obchodu s riešeniami OSS sa v rôznych geografických regiónoch sveta významne nelíšia;
- neexistujú žiadne špecifické bariéry ani iné technické prekážky, ktoré by napríklad dodávateľom z EÚ bránili reagovať na ponuky veľkých korporácií bez ohľadu na ich geografickú polohu vo svete;
- neexistujú žiadne OSS riešenia, ktoré by boli určené konkrétne buď pre región EHP alebo pre nejaký iný región vo svete, preferencie zákazníkov sú podobné a lokalizácie sa zvyčajne robia len z jazykových dôvodov;
- zákaznícky servis pre výrobky je zabezpečený na globálnej úrovni prostredníctvom e-mailov, call-centier, atď.

Vzhľadom na vyššie uvedené skutočnosti sa úrad otázku presného zadefinovania relevantných trhov z tovarového hľadiska ako aj ich priestorového vymedzenia z pohľadu potreby posúdenia predmetnej koncentrácie v rozhodnutí bližšie nezaoberal a ponechal túto otázku otvorenú.

6. Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že s koncentráciou podľa § 9 ods. 6 súhlasí, ak je koncentrácia v súlade s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia.  

	Ako uvádza účastník konania v oznámení, navrhovaná akvizícia umožní podnikateľovi Oracle Corporation rozšíriť svoje portfólio produktov pre sektor komunikácií. Predmetná transakcia spoločnosti Oracle Corporation ponúknuť plne integrované tzv. „end-to-end“ riešenie, ktoré poskytovateľom služieb pomôže zoštíhliť ich procesy, optimalizovať životné cykly aktív a skrátiť čas do uvedenia produktov a služieb na trh.

	Na základe zistených skutočností uvedených vyššie, úrad dospel k záveru, že predmetnou koncentráciou  na Slovensku nedochádza k prekrytiu aktivít jej účastníkov na žiadnom z relevantných trhov na ktorých títo pôsobia, na horizontálnej ani na vertikálnej úrovni, a to tak na Slovensku ako aj celosvetovo. Posudzovanou koncentráciou nedochádza k nijakým štrukturálnym zmenám na žiadnom z relevantných trhov, na ktorých jej účastníci pôsobia, a teda koncentrácia nevytvára ani neposilňuje dominantné postavenie podnikateľa Oracle Corporation na žiadnom relevantnom trhu, ktorého dôsledkom sú významné prekážky efektívnej súťaže na relevantnom trhu.

Podľa § 33 zákona úrad prostredníctvom právneho zástupcu vyzval listom č. 4573/PMÚ SR/200. zo dňa 24. 11. 2006 účastníka konania Oracle Corporation, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa k predmetnej výzve prostredníctvom právneho zástupcu vyjadril listom zaevidovaným úradom dňa 29. 11. 2006 pod číslom 4628/2006, v ktorom uviedol, že berie na vedomie výsledky šetrenia, ktoré úrad v predmetnej veci vykonal, a nemá k uvedenému ďalšie pripomienky ani návrhy na vykonanie ďalších dôkazov.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Tomáš Maretta
advokát Advokátskej kancelárie
Čechová & Partners
Hurbanovo nám. 5
811 03 Bratislava